กสิกรไทยพร้อมทัพธุรกิจไทยเข้าพม่า
ธนาคารกสิกรไทยเปิดสำนักงานผู้แทนกรุงย่างกุ้ง หนุนธุรกิจไทยเพิ่มการค้าการลงทุนในพม่า คาดจีดีพีพม่าในปี 2556 โต 6.3%
9 ม.ค. 2556

ธนาคารกสิกรไทยเปิดสำนักงานผู้แทนกรุงย่างกุ้ง หนุนธุรกิจไทยเพิ่มการค้าการลงทุนในพม่า คาดจีดีพีพม่าในปี 2556 โต 6.3%
นายสมเกียรติ  ศิริชาติไชย รองกรรมการผู้จัดการอาวุโส ธนาคารกสิกรไทย เปิดเผยว่า ธนาคารกสิกรไทยได้พัฒนาเครือข่ายการให้บริการในภูมิภาคอาเซียนอย่างต่อเนื่อง ภายใต้ยุทธศาสตร์การเป็นเอเชียนแบงก์ (Asian Bank) ล่าสุด ธนาคารฯ ได้เปิดสำนักงานผู้แทนกรุงย่างกุ้ง ประเทศพม่า อย่างเป็นทางการ เพื่อเป็นศูนย์กลางการให้บริการแก่ลูกค้านักธุรกิจไทยที่ต้องการเข้าไปลงทุน หรือต้องการหาตลาดใหม่เพื่อส่งสินค้าไปยังประเทศพม่า ด้วยบริการข้อมูลและคำปรึกษาแบบครบถ้วนสมบูรณ์ ณ จุดเดียว (One Stop Service) ทั้งเรื่องการตลาดเชิงลึก ข้อมูลการค้าการลงทุน กฎหมาย เครือข่ายธุรกิจที่สำคัญต่าง ๆ รวมทั้งสถาบันการเงินของท้องถิ่น พร้อมช่วยต่อยอดด้วยการจับคู่ธุรกิจ (Global Business Matching) จากฐานลูกค้าของธนาคารฯ ซึ่งมีทั้งนักธุรกิจไทยที่สนใจเข้าไปลงทุนในประเทศพม่า และเครือข่ายนักธุรกิจของพม่าในหลากหลายอุตสาหกรรม   โดยในการเปิดสำนักงานผู้แทนกรุงย่างกุ้งในคราวนี้ ได้มีลูกค้าธนาคารในหลายกลุ่มอุตสาหกรรมให้เกียรติเข้าร่วมงานมากมาย เพื่อเตรียมพร้อมในการเชื่อมต่อธุรกิจในประเทศพม่า 
นอกจากนี้ สำนักงานผู้แทน ฯ ของธนาคารกสิกรไทย จะช่วยอำนวยความสะดวกในการทำธุรกิจของลูกค้า โดยมีห้องประชุมที่สามารถจัดการประชุมระหว่างประเทศไทย-กรุงย่างกุ้ง ซึ่งส่งผลให้นักธุรกิจพม่าและนักธุรกิจไทยสามารถติดต่อธุรกิจกันเบื้องต้นผ่านช่องทางสำนักงานตัวแทนก่อนได้  และยังสามารถใช้สถานที่จัดการประชุมหรือสัมมนาทางธุรกิจที่กรุงย่างกุ้งได้เช่นกัน  ภายในสำนักงาน ฯ ยังมีพื้นที่สำหรับใช้จัดแสดงผลิตภัณฑ์ของผู้ประกอบการ ซึ่งธนาคารกสิกรไทยจะเปิดให้ทั้งภาครัฐและภาคเอกชนไทยใช้บริการโดยไม่คิดค่าใช้จ่ายด้วย
ทั้งนี้ ศูนย์วิจัยกสิกรไทย คาดการณ์ว่า จีดีพีของพม่าใน 2556 จะเติบโตที่ประมาณ 6.3% การส่งออกจะเติบโตประมาณ 11% โดยสินค้าส่งออกที่สำคัญ ได้แก่ ก๊าซธรรมชาติ สิ่งทอ และ ไม้สัก ขณะเดียวกันเมื่อปี 2555 ก็ได้ปรับปรุงกฎหมายการลงทุน (Foreign Investment Law) ซึ่งจะเอื้อประโยชน์ให้นักลงทุนต่างชาติเข้ามาลงทุนเพื่อพัฒนาเศรษฐกิจและประเทศพม่า ตั้งแต่การผลิตสินค้าอุปโภคบริโภคทั่วไปจนถึงการลงทุนด้านสาธารณูปโภคและโครงสร้างพื้นฐาน ที่ยังมีพื้นที่และโอกาสพัฒนาอีกมาก ซึ่งจะเป็นโอกาสทางธุรกิจที่ดึงดูดนักลงทุนจากทั่วโลก